Likumprojekta

**„Grozījumi likumā “Par nodokļiem un nodevām”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts “Grozījumi likumā “Par nodokļiem un nodevām”” (turpmāk- Likumprojekts) izstrādāts pēc Finanšu ministrijas iniciatīvas, kā arī ņemot vērā:   1. Ekonomiskās Sadarbības un Attīstības Organizācijas (turpmāk – OECD) Bāzes erozijas un peļņas novirzīšanas (turpmāk – BEPS) rīcības plāna 13.aktivitātes rezultātā pārskatīto standartu transfertcenu dokumentācijai; 2. nepieciešamību saskaņot likuma “Par nodokļiem un nodevām” (turpmāk – likums) regulējumu ar Uzņēmumu ienākuma nodokļa likumu, kas stājās spēkā 2018.gada 1.janvārī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Transfertcenu tiesiskā regulējuma grozījumi**  Transfertcenu dokumentācija  Šobrīd likums uzliek nodokļu maksātājam pienākumu noteiktos gadījumos pamatot darījumu cenas (vērtības) atbilstību tirgus cenai (vērtībai), sagatavojot noteikta veida informāciju (tā saucamo transfertcenu dokumentāciju). Minētā prasība nodrošina gan tiesisko noteiktību nodokļu maksātājam, jo nodokļu maksātājam ir zināms informācijas apjoms, kāds nodokļu kontroles pasākumu uzsākšanas gadījumā iesniedzams Valsts ieņēmumu dienestam (turpmāk – VID), gan VID ar sākotnējo informāciju, lai veiktu pārbaudi, vai attiecīgajos gadījumos nodokļu maksātājs nav nepamatoti samazinājis nodokļu slogu, veicot darījumus, kuru cena (vērtība) neatbilst tirgus cenai (vērtībai).  Transfertcenu dokumentācijas prasības ir izplatītas visā pasaulē, un viens no autoritatīvākajiem avotiem, kuru izmanto valstis, ieviešot savos nacionālajos normatīvajos aktos transfertcenu tiesisko regulējumu (tajā skaitā, transfertcenu dokumentācijas prasības), ir OECD dokuments "Transfertcenu noteikšanas vadlīnijas daudznacionāliem uzņēmumiem un nodokļu administrācijām" (turpmāk – Transfertcenu vadlīnijas). Transfertcenu vadlīnijās ietvertās atziņas tika izmantotas, arī izstrādājot šobrīd spēkā esošās likuma 15.2 panta otrās daļas prasības pamatot darījumu cenas (vērtības) atbilstību tirgus cenai (vērtībai).  Lai cīnītos pret BEPS, OECD ietvaros tapa BEPS rīcības plāns, kas ietver 15 pasākumus BEPS mazināšanai. BEPS rīcības plāna 13.pasākuma ietvaros tika pārskatīta Transfertcenu vadlīniju transfertcenu dokumentācijas sadaļa (tika sagatavots OECD gala ziņojums par 13.aktivitāti: Transfertcenu dokumentācija un starptautiskas uzņēmumu grupas pārskats par katru valsti, kas 2017.gada jūlijā tika iestrādāts Transfertcenu vadlīniju tekstā). Pārskatītā transfertcenu dokumentācijas standarta ieviešanas galvenais mērķis ir veicināt sabiedrības labklājību, mazinot iespēju starptautisku uzņēmumu grupām, manipulējot ar transfertcenu, mākslīgi novirzīt peļņu no vietas, kur tā tika radīta, uz uzņēmumu grupas uzņēmumu, kuram ir mazāks nodokļu slogs (piemēram, tas atrodas valstī ar zemāku uzņēmumu ienākuma nodokļa likmi; tam tiek piemēroti lielāki nodokļa atvieglojumi). Turklāt, izstrādājot jaunas transfertcenu dokumentācijas prasības, ir ņemts vērā apstāklis, ka globalizācijas un digitālās ekonomikas attīstības rezultātā, starptautisko uzņēmumu grupu saimnieciskajā darbībā pēdējo gadu laikā notika pārmaiņas, virzoties no modeļa, kad specifiskas operācijas tiek veiktas kādā noteiktā valstī uz tā saucamo “matricas” funkciju vadības modeli, kad vienas operācijas dažādas funkcijas tiek veiktas dažādās valstīs, līdz ar ko, lai izvērtētu, vai ir ievērots transfertcenu tiesiskais regulējums, nodokļu administrācijai arvien vairāk nepieciešama informācija par visas starptautiskās uzņēmumu grupas saimniecisko darbību.  Pārskatītās transfertcenu dokumentācijas prasības paredz nodokļu administrācijām pieeju trīs līmeņu transfertcenu dokumentācijai, kur, salīdzinot ar iepriekšējo standartu, būs pieejama plašāka informācija par visas uzņēmumu grupas globālajām operācijām. Atbilstoši jaunajam standartam transfertcenu dokumentācija sastāv no šādiem dokumentiem (līmeņiem):   1. Starptautiskas uzņēmumu grupas pārskats par katru valsti (Country-by-Country report), kas ietver augsta līmeņa datus par starptautiskas uzņēmumu grupas ienākumu, materiālo aktīvu, darbinieku, nodokļu un citu ekonomisko indikatoru izvietojumu sadalījumā pa valstīm; 2. Globālā dokumentācija (Master file). Globālajā dokumentācijā paredzēts ietvert informāciju par visas starptautisko uzņēmumu grupas saimniecisko darbību, tajā skaitā, par saimnieciskās darbības būtību, vispārējo transfertcenu politiku, kā arī ienākumu un globālo operāciju izvietojumu. Globālajā dokumentācijā ietveramo informāciju var iedalīt šādās piecās kategorijās: (1) starptautiskas uzņēmumu grupas organizatoriskā struktūra; (2) starptautiskās uzņēmumu grupas saimnieciskās darbības veidu apraksts; (3) starptautiskas uzņēmumu grupas nemateriālais īpašums; (4) starptautiskas uzņēmumu grupas ietvaros veiktie finanšu darījumi; (5) starptautiskas uzņēmumu grupas finanšu un nodokļu posteņi; 3. Vietējā dokumentācija (Local file), kas atšķirībā no globālās dokumentācijas, kura ietver vispārīgu informāciju par visu starptautisko uzņēmumu grupu, ietver detalizētāku informāciju galvenokārt par vietējā nodokļu maksātāja būtiskiem kontrolētiem darījumiem. Vietējā dokumentācijā ietvertā informācija papildina globālajā dokumentācijā ietverto informāciju, un tās mērķis ir pamatot, ka kontrolētajā darījumā, kas ietekmē vietējā uzņēmuma nodokļa slogu, noteiktā cena (vērtība) atbilst tirgus cenai (vērtībai). Vietējā dokumentācija satur transfertcenu analīzi saistībā ar vietējā nodokļu maksātāja veikto kontrolēto darījumu, tajā skaitā, attiecīgo finanšu informāciju, salīdzināmības analīzi, pamatojumu transfertcenu metodes izvēlei.   Apstāklis, ka pārskatītās transfertcenu dokumentācijas standarta ieviešana notiks daudzās pasaules valstīs, kurās pārstāvēta starptautiska uzņēmumu grupa, kā arī apstāklis, ka daļa informācijas transfertcenu dokumentācijā ir noderīga visai starptautiskai uzņēmumu grupai, pārskatītās transfertcenu dokumentācijas ieviešana veicinās tiesisko noteiktību un mazinās administratīvo slogu nodokļu maksātājiem. Tā, piemēram, transfertcenu dokumentācijas prasības, kas sastāv no globālās dokumentācijas un vietējās dokumentācijas, ievērojot pārskatīto transfertcenu dokumentācijas standarta prasības, jau ieviesa vai šobrīd ievieš tādas valstis kā Argentīna, Austrālija, Austrija, Beļģija, Ķīna, Kolumbija, Dānija, Somija, Vācija, Honkonga, Indonēzija, Japāna, Koreja, Meksika, Nīderlande, Jaunzēlande, Peru, Polija, Krievija, Spānija, Zviedrija, Turcija, Ukraina u.c., kā arī paredzams, ka tuvākajā laikā šādas prasības ieviesīs arī citas valstis, tajā skaitā, Lietuva.  Starptautiskas uzņēmumu grupas pārskata par katru valsti vienveidīgai ieviešanai Eiropas Savienībā, Eiropas Savienības Padome 2016.gada 25.maijā pieņēma direktīvu 2016/881, ar ko Direktīvu 2011/16/ES groza attiecībā uz obligātu automātisku informācijas apmaiņu nodokļu jomā. Savukārt OECD līmenī minētā pārskata ieviešana ir uzskatāma par minimālo standartu valstīm, kuras apņēmušās ieviest BEPS rīcības plānu. Latvijā starptautiskas uzņēmumu grupas pārskata par katru valsti prasības ir ieviestas likuma 15.panta devītajā daļā un Ministru kabineta 2017.gada 4.jūlija noteikumos Nr.397 “Noteikumi par starptautiskas uzņēmumu grupas pārskatu par katru valsti”.  Savukārt, lai ieviestu transfertcenu dokumentācijas daļas – globālo dokumentāciju un vietējo dokumentāciju, tika izstrādāts Likumprojekts.  Likumprojektā ir ietvertas šādas transfertcenu dokumentāciju regulējošās tiesību normas:  Par transfertcenu dokumentācijas prasībām   * Noteikts subjektu loks, kam noteiktajos gadījumos ir pienākums sagatavot transfertcenu dokumentāciju. Minētais subjektu loks ir uzņēmumu ienākuma nodokļa maksātājs – rezidents vai pastāvīgā pārstāvniecība, ja tas veic darījumus ar likumā noteiktu personu. Pēc VID rīcībā esošās informācijas par uzņēmumu ienākuma nodokļa deklarācijas 2.pielikumā norādītajiem darījumu apjomiem par 2015.gadu var konstatēt, ka kopējais darījumu apjoms bija 14 478 899 616 EUR, no kuriem 8 525 232 993 jeb 59% bija darījumi ar saistītajiem nerezidentiem, bet atlikusī daļa 5 953 666 623 EUR jeb 41% bija darījumi ar saistītajiem iekšzemes uzņēmumiem. Līdz ar to Likumprojektā (tajā ietvertā likuma 15.2 otrās daļas 4.punktā) paredzēts, ka transfertcenu dokumentācija pēc nodokļu administrācijas pamatota pieprasījuma ir jāsagatavo arī par darījumu vismaz divu Latvijas rezidentu vai pastāvīgās pārstāvniecības un rezidenta starpā. * Noteiktas robežvērtības (apgrozījums un darījuma vērtība), kuras pārsniedzot, nodokļu maksātājam rodas pienākums sagatavot un iesniegt VID katru gadu vai arī sagatavot un iesniegt VID pēc pieprasījuma transfertcenu dokumentāciju. Ņemot vērā atšķirīgu slogu globālās dokumentācijas un vietējās dokumentācijas sagatavošanai, abiem minētajiem transfertcenu dokumentācijas veidiem noteikts atšķirīgs robežvērtības lielums. Nosakot robežvērtības, tika ņemta vērā VID rīcībā esošā statistika par veiktajiem kontrolētajiem darījumiem, un robežvērtības noteiktas, lai administratīvais slogs, kas saistīts ar transfertcenu dokumentācijas sagatavošanu, skartu pēc iespējas mazāku nodokļu maksātāju skaitu, vienlaikus, lai arī VID būtu piejama transfertcenu dokumentācija gadījumos, kad var tikt būtiski skartas valsts budžeta intereses. Rezultātā vismaz katram trešajam nodokļu maksātājam, kam šobrīd ir pienākums sagatavot transfertcenu dokumentāciju, tas vairs nebūs jādara. Tādējādi, pienākums regulāri iesniegt VID transfertcenu dokumentāciju attieksies uz apmēram 230 uzņēmumiem (tajā skaitā, apmēram 100 uzņēmumiem būs jāiesniedz gan globālā dokumentācija, gan vietējā dokumentācija, un apmēram 130 uzņēmumiem būs jāiesniedz tikai vietējā dokumentācija). Savukārt pienākums transfertcenu dokumentāciju regulāri sagatavot, bet iesniegt pēc VID pieprasījuma, attieksies uz apmēram 1000 uzņēmumiem (tajā skaitā apmēram 120 uzņēmumiem būs jāsagatavo gan globālā dokumentācija, gan vietējā dokumentācijas, un apmēram 880 uzņēmumiem būs jāsagatavo tikai vietējā dokumentācija). Vienlaikus samazināts slogs tranfertcenu dokumentācijas sagatavošanai gadījumos, kad Latvijas rezidents vai nerezidenta pastāvīgā pārstāvniecība Latvijā veic darījumu ar Latvijas rezidentu. Likumprojektā peredzēts, ka šādā gadījumā transfertcenu dokumentācija tiek sagatavota tikai gadījumā, ja to pieprasa VID. Savukārt VID būs tiesīgs pieprasīt transfertcenu dokumentāciju saistībā ar šādiem darījumiem tikai gadījumā, ja tie (minētie darījumi) ir ekonomiski saistīti (notiek vienas piegādes ķēdes ietvaros) ar attiecīgā rezidenta vai pastāvīgās pārstāvniecības darījumu ar ārvalstu uzņēmumu. Līdz ar to gadījumos, kad risks peļņas novirzīšanai uz ārvalsti būs minimizēts, transfertcenu dokumentācija nodokļu maksātājam nebūs jāgatavo. * Noteikts informācijas apjoms, kāds norādāms globālajā dokumentācijā. Ņemot vērā, ka globālā dokumentācija attiecas uz visu starptautisko uzņēmumu grupu kopumā, lai samazinātu nodokļu maksātājam administratīvo slogu un veicinātu situāciju, kad starptautiska uzņēmumu grupa sagatavo vienu globālās dokumentācijas komplektu visiem grupas uzņēmumiem, Likumprojektā paredzētais globālajā dokumentācijā norādāmās informācijas apjoms atbilst prasībām, kādas noteiktas Transfertcenu vadlīnijās (vispārīgi aprakstītas augstāk), neparedzot atkāpes no minētajām prasībām; * Noteikts informācijas apjoms, kāds norādāms vietējā dokumentācijā. Minētās prasības atbilst prasībām, kādas noteiktas Transfertcenu vadlīnijās (vispārīgi aprakstītas augstāk), jo vietējā dokumentācija ir saistīta ar globālo dokumentāciju, un abi minētie dokumentāciju veidi tika izstrādāti OECD kā viens otru papildinoši. Turklāt maksimāli vienveidīgu prasību ieviešana vietējai dokumentācijai veicinās vienveidīgāku izpratni par vietējās dokumentācijas sagatavošanu dažādās valstīs, līdz ar ko samazināsies administratīvais slogs nodokļu maksātājiem. Taču Likumprojektā iestrādāta atkāpe no Transfertcenu vadlīnijām attiecībā uz gadījumiem, kad nodokļu maksātājam ir pienākums sagatavot vietējo dokumentāciju, bet robežvērtību dēļ nav pienākuma sagatavot globālo dokumentāciju. Šādā gadījumā Likumprojekts paredz vietējā dokumentācijā ietvert arī noteiktu transfertcenas pamatošanai būtisku informāciju, kas attiecas uz visu starptautisko uzņēmumu grupu kopumā; * Noteiktas prasības attiecībā uz transfertcenu dokumentācijā ietvertās informācijas aktualitāti, kā arī dokumenta formātu; * Paredzētas VID tiesības pieprasīt no nodokļu maksātāja transfertcenu dokumentāciju, lai pārbaudītu transfertcenu korekciju riskus un konsultētu nodokļu maksātāju par iespējamiem transfertcenu korekciju riskiem. Minētais regulējums veicinātu tiesisko noteiktību, kā arī transfertcenu tiesiskā regulējuma pārkāpumu labprātīgu novēršanu. Šāds regulējums atbilst arī starptautiskai praksei, jo jau šobrīd vairākās valstīs ir noteikts pienākums regulāri iesniegt transfertcenu dokumentāciju nodokļu administrācijai (piemēram, Austrālijā, Argentīnā, Kolumbijā, Japānā, Korejā, Meksikā, Peru, Dienvidāfrikas Republikā un Urugvajā). Līdzīgi vairākās valstīs nodokļu maksātājiem ir pienākums ik gadu iesniegt (parasti vienlaikus ar nodokļa deklarāciju) iepriekš definētu informāciju par kontrolētiem darījumiem, lai minētā informācija tiktu izmantota transfertcenu riska analīzei (piemēram, Zviedrija, Somija, Norvēģija, Dānija, Čehija, Kanāda, Jaunzēlande, Gruzija, Krievija, Turcija); * Paredzēta atbildība par transfertcenu dokumentācijas nesniegšanu. Atbildība par dokumentācijas nesniegšanu veicinās savlaicīgas un kvalitatīvas transfertcenu dokumentācijas sagatavošanu un iesniegšanu VID. Savlaicīgas un kvalitatīvas transfertcenu dokumentācijas iesniegšana ir ļoti svarīga, lai VID varētu efektīvi kontrolēt pareizu nodokļu nomaksu. Turklāt jāņem vērā transfertcenu darījumu augstais risks valsts budžetam, tā, piemēram, atbilstoši Eiropas Komisijas datiem 70% no peļņas novirzīšanas pasaulē notiek, nosakot nepamatotas transfertcenas[[1]](#footnote-2). Kvalitatīvas un savlaicīgas dokumentācijas pieejamība VID arī veicinās iespēju īstenot principu “Konsultē vispirms”, kura ietvaros, konstatējot transfertcenu riskus, VID varēs arī neuzsākt nodokļu revīziju (auditu), bet gan par esošo risku brīdināt nodokļu maksātāju vai arī aicināt nodokļu maksātāju uzsākt iepriekšējas vienošanās procedūru par darījuma cenas (vērtības) atbilstību tirgus cenai (vērtībai) saskaņā ar likuma 16.1pantu. Atbildības apmērs par transfertcenu dokumentācijas sagatavošanas prasību būtisku pārkāpšanu vai transfertcenu dokumentācijas iesniegšanas termiņa neievērošanu – līdz 1 procentam no kontrolētā darījuma, par kuru ir pienākums sagatavot transfertcenu dokumentāciju, summas, kas jānorāda nodokļa maksātāja pārskata gada ieņēmumos vai izdevumos attiecīgajā pārskata periodā, bet ne vairāk kā 100 000 euro, – ir samērīgs, jo atkarībā no kontrolētā darījuma summas ir atkarīgs nesamaksātā uzņēmumu ienākuma nodokļa summas risks, un Likumprojektā ietvertā soda nauda ir noteikta, arī ņemot vērā nodokļa summu, kāda varētu nebūt samaksāta no attiecīgā kontrolētā darījuma. Tā piemēram, izlases veidā izanalizējot 3 nodokļu maksātāju transfertcenu auditus, kas veikti 2015-2016.gadā, secināms, ka minēto transfertcenu auditu rezultātā tika aprēķināti papildu maksājumi valsts budžetā apmērā, kas veido attiecīgi apmēram 6, 16 un 20 procentus no auditētā kontrolētā darījuma summas. Ievērojot minēto, likumprojektā ietvertais sankcijas apmērs - līdz 1 procentam no kontrolētā darījuma, bet ne vairāk kā 100 000 euro, ir būtiski mazāks, salīdzinot ar risku, kādu parasti kontrolēts darījums rada valsts budžetam**.** Maksimālais soda apmērs, gan par transfertcenu dokumentācijas iesniegšanas termiņa neievērošanu, gan par transfertcenu dokumentācijas sagatavošanas prasību būtisku pārkāpšanu noteikts vienāds, ņemot vērā, ka abos gadījumos nodokļu maksātājs nav nodrošinājis nodokļu administrāciju ar informāciju (neiesniegšanas gadījumā vispār nav informācijas, savukārt iesniegšanas gadījumā, būtiski pārkāpjot dokumentācijas sagatavošanas prasības (kā izriet no likumprojekta), informācija nav izmantojama vai nav pietiekama, lai to izmantotu likumprojektā noteiktajam mērķim), lai būtu iespējams pārliecināties, vai veiktā darījuma cena (vērtība) ir noteikta atbilstoši tirgus cenai (vērtībai)). Turklāt šāds soda apmērs motivētu atturēties nodokļu maksātāju no normatīvo aktu pārkāpuma. Savukārt gadījumā, ja netiktu paredzēti efektīvi mehānismi likumprojektā ietverto transfertcenu dokumentācijas prasību izpildei, pozitīvā ietekme, kādu būtu jāsasniedz Likumprojektam, varētu netikt sasniegta vēlamā apjomā. Likumprojekta izstrādes gaitā tika apsvērta arī iespēja noteikt sodu par transfertcenu dokumentācijas neiesniegšanu atkarībā no nesamaksātā nodokļa summas, taču ir secināts, ka šādā gadījumā soda piemērošana būtu ļoti sarežģīta un resursu un laikietilpīga, jo nesamaksātā nodokļa summu iespējams noteikt tikai nodokļu revīzijas (audita) veikšanas gadījumā, līdz ar ko nebūtu iespējams nodrošināt savlaicīgas un kvalitatīvas transfertcenu dokumentācijas sagatavošanu tikpat efektīvi, kā gadījumā, kad sods tiek noteikts no kontrolētā darījuma summas, kas jānorāda nodokļa maksātāja pārskata gada ieņēmumos vai izdevumos attiecīgajā pārskata periodā; * Paredzēts, ka Likumprojektā ietvertās transfertcenu dokumentācijas prasības piemērojamas uz darījumiem, kas veikti ar 2018. pārskata gadu**,** kas likuma pieņemšanas brīdī jau ir sācies. Ņemot vērā, ka atbilstoši likumprojektā ietvertajam regulējumam transfertcenu dokumentācija iesniedzama divpadsmit mēnešu laikā pēc attiecīgā finanšu gada beigām, transfertcenu dokumentācija par pārskata gadu, kas sākas 2018.gada 1.janvārī, ir iesniedzama līdz 2019.gada 31.decembrim. Turklāt transfertcenu dokumentācija parasti tiek sagatavota retrospektīvi, ņemot vērā informācijas pieejamību par attiecīgajiem pārskata periodiem. Līdz ar to, neskatoties uz to, ka likums attieksies arī uz periodu, kas sākās pirms grozījumu pieņemšanas (darījumi, kas veikti no 2018.gada 1.janvāra līdz likuma stāšanās spēkā brīdim), likums galvenokārt attieksies uz realizējamajiem faktiskajiem apstākļiem (pienākums sagatavot un/vai iesniegt transfertcenu dokumentāciju), kas iestāsies nākotnē. Tā piemēram, 2018.gada sākumā, galvenokārt tiek gatavota transfertcenu dokumentācija par 2016.gadu, kā arī ir plānots uzsākt darbu pie transfertcenu dokumentācijas par 2017.gadu brīdī, kad dati par 2017.gadu parādīsies komerciālajās datubāzēs. Laika nobīde transfertcenu dokumentācijas sagatavošanā ir saistīta ar informācijas pieejamību komerciālajās datubāzēs. Vienlaikus vairāki uzņēmumi, uzsākot veikt darījumus, sagatavo transfertcenu politiku, bet jebkurā gadījumā, arī ņemot vērā transfertcenu dokumentācijas prasību līdzību ar esošajām prasībām, Likumprojekta pieņemšana nevarētu radīt būtisku slogu nodokļu maksātājiem.  Taču teorētiski pastāv iespēja, ka nodokļu maksātājs būs sagatavojis vai uzsācis gatavot transfertcenu dokumentāciju par 2018.gadu pirms šo grozījumu spēkā stāšanās atbilstoši tiesiskajam regulējumam, kas bija spēkā pirms grozījumu stāšanās spēkā. Šādā gadījumā iestāsies likuma tā saucamais “īstais atpakaļvērstais spēks” (ja transfertcenu dokumentācija jau būs sagatavota pirms grozījumu spēkā stāšanās) vai “neīstais atpakaļvērstais spēks” (ja transfertcenu dokumentācijas gatavošana ir uzsākta, bet nav pabeigta) (skat. Satversmes tiesas sprieduma lietā 2010-25-01 10.3.punktu). Attiecinot Likumprojekta regulējumu uz apstākļiem, kas iestājās pirms tā pieņemšanas, tika ņemti vērā šādi apsvērumi:   + Likumprojekts principiāli nemaina transfertcenu dokumentācijas prasības, bet gan esošās prasības noregulē lielākā detalizācijas pakāpē, kā arī paredz sagatavot vairāk informācijas par visu starptautisku uzņēmumu grupu kopumā. Turklāt nodokļu maksātāji, nosakot transfertcenas un sagatavojot transfertcenu dokumentāciju, lielā mērā vadās pēc Transfertcenu vadlīnijām (arī ņemot vērā Ministru kabineta 2017.gada 14.novembra noteikumu Nr.677 “Uzņēmumu ienākuma nodokļa likuma normu piemērošanas noteikumi” 19.punkta prasības), kurās, sākot ar 2017.gada jūniju, iekļautas transfertcenu dokumentācijas prasības, kādas pārņemtas Likumprojektā. Minētais fakts vēl vairāk samazina atšķirības starp Likumprojekta un pirms tā spēkā stāšanās esošo regulējumu. Tādējādi atpakaļvērsta spēka gadījumā, Likumprojekts neuzliek būtisku slogu nodokļu maksātājiem;   + Likumprojekta iespējamā atpakaļejoša darbība attiecas uz nodokļu maksātājiem, kuri veic darījumus vismaz 250 000 euro apmērā, līdz ar ko, ņemot vērā izmaksas, kādas parasti rodas, sagatavojot transfertcenu dokumentāciju, izdevumi, kas teorētiski var rasties saistībā ar transfertcenu dokumentācijas pārskatīšanu, nebūs nodokļu maksātājam pārmērīgs apgrūtinājums, kas būtiski ietekmē tā finansiālo stāvokli (skatīt, piemēram, Satversmes tiesas sprieduma lietā 2010-25-01 10.punktu);   + Jaunās transfertcenu dokumentācijas prasības, kādas lielā mērā tiek pārņemtas ar Likumprojektu, bija nodokļu maksātājiem plaši zināmas jau pirms Transfertcenu vadlīniju pārskatīšanas, tas ir, ar BEPS rīcības plāna 13.aktivitātes gala ziņojuma apstiprināšanu 2015.gadā. Jau šobrīd nodokļu maksātāji parasti sagatavo transfertcenu dokumentāciju, kas atbilst Likumprojektā ietvertajām prasībām (it īpaši gadījumos, kad identiskas prasības jau ir ieviestas saistīta ārvalstu uzņēmuma, ar kuru tiek veikts darījums, rezidences valstī). Vēl jo vairāk, uzsākot darbu pie Likumprojekta izstrādes, tika rīkotas publiskas konsultācijas, tajā skaitā, bija uzrunātivairāki nodokļu konsultanti. Tādējādi nodokļu maksātājiem bija jārēķinās ar tiesiskā regulējuma izmaiņām, un likumprojekts nepārkāpj tiesiskās paļāvības principu (skatīt, piemēram, *Onževs M*. Tiesību normu atpakaļejošs spēks laikā un tā ierobežošana tiesiskā un demokrātiskā valstī. *Juridiskā zinātne*, 2013, Nr.4, 171.lpp.);   + Pienākums sagatavot transfertcenu dokumentāciju ir nesaraujami saistīts ar šā pienākuma izpildi nodrošinošo līdzekļu noteikšanu, tajā skaitā, ar atbildību, kas saistīta ar Likumprojektā ietverto pienākumu neizpildi;   + Likumprojekta mērķis ir aizsargāt sabiedrības labklājību. Ņemot vērā uzņēmumu ienākuma nodokļa maksājuma apjomu, kāds parasti tiek aprēķināts saistībā ar kontrolētiem darījumiem, uz kādiem attieksies transfertcenu dokumentācijas prasības, Likumprojekts būtiski aizsargās sabiedrības labklājību, un, ņemot vērā nelielo slogu, kāds teorētiski varētu rasties nodokļu maksātājiem, kuri uzsāka gatavot vai sagatavoja transfertcenu dokumentāciju pirms grozījumu spēkā stāšanās, Likumprojekta regulējuma attiecināšana uz apstākļiem, kas radās pirms likuma spēkā stāšanās, ir samērīga. * Nodefinēts termins “kontrolēts darījums”, ņemot vērā, ka šāds termins ir vairākas reizes lietots Likumprojektā, kā arī ir vispāratzīts starptautiski, tajā skaitā, lietots Transfertcenu vadlīnijās; * Nodefinēts termins “ar nodokļu maksātāju saistīta starptautiska uzņēmumu grupa” un termins “saistīts ārvalstu uzņēmums”, lai veicinātu tiesisko noteiktību transfertcenu dokumentācijas sagatavošanā; * Grozīta “saistītas personas” definīcija:   + neattiecinot vienu no tās kritērijiem uz noteikta veida kontrolētajiem darījumiem, ņemot vērā šādu darījumu zemāku transfertcenu risku;   + nepārprotami nosakot, ka par saistītiem uzņēmumiem nav uzskatāmas kapitālsabiedrības, kuru saistību veido valstij vai pašvaldībai piederošas kapitāla daļas. T.i., par saistītajām personām (uzņēmumiem) nav uzskatāmi uzņēmumi, kuru kapitāla daļu turētājs ir valsts, kura attiecīgi pilnvarojusi šo uzdevumu veikt kādai no atbildīgajām ministrijām. Minētais neattiecas uz valsts netiešu līdzdalību darījumos starp mātes un meitas uzņēmumiem. Ņemot vērā minēto, arī turpmāk tiek saglabāta pieeja, ka par saistītajām personām nav uzskatāmi darījumi starp uzņēmumiem, kuru tiešais kapitāla daļu turētājs ir valsts (kā tas iepriekš ir bijis noteikts uzņēmumu ienākuma nodokli reglamentējošos normatīvajos aktos);   + tiesiskās noteiktības nodrošināšanai nepārprotami nosakot, ka saistītas personas ir arī fiziskās personas (arī to radinieki, laulātie un svaiņi līdz noteiktai pakāpei), ja tām pieder vairāk nekā 50 procenti no komercsabiedrības pamatkapitāla vai daļu vērtības vai kooperatīvās sabiedrības paju vērtības, vai šīm personām citādi ir nodrošināta izšķiroša ietekme komercsabiedrībā vai kooperatīvajā sabiedrībā.   Likumprojektā noteikts, ka jaunās transfertcenu dokumentācijas prasības attieksies uz darījumiem, kas veikti, sākot ar pārskata periodu, kas sākas 2018.gadā. Šāds regulējums laikā ir samērīgs, vienlaikus ņemot vērā arī to, ka likumprojektā paredzēts, ka transfertcenu sagatavošanas termiņš ir – 12 mēneši pēc attiecīgā finanšu gada beigām. Tādējādi, piemēram, uzņēmumam, kura pārskata periods sākas 2018.gada 1.janvārī, transfertcenu dokumentācijas sagatavošanas termiņš būs 2020.gada 1.janvāris.  Atsauces uz likumu “Par uzņēmumu ienākuma nodokli”  Ņemot vērā, ka 2018.gada 1.janvārī stājies spēkā Uzņēmumu ienākuma nodokļa likums, kas aizstāj likumu “Par uzņēmumu ienākuma nodokli”, Likumprojektā ietvertas normas, ar kurām atsauces uz likumu “Par uzņēmumu ienākuma nodokli” aizstātas ar atsaucēm uz Uzņēmumu ienākuma nodokļa likumu, ja tas ir bijis iespējams, vai arī regulējums piemērots atbilstoši Uzņēmumu ienākuma nodokļa likumā noteiktajam.  Par laikposmu, kādā nodokļu maksātājam ir tiesības precizēt deklarāciju  Šobrīd likums paredz nodokļu maksātājam tiesības precizēt nodokļu deklarāciju triju gadu laikā pēc konkrētajos likumos noteiktā maksāšanas termiņa. Minētais triju gadu periods ir saskaņots ar laikposmu, kādā nodokļu administrācija ir tiesīga veikt nodokļu revīziju (auditu) par konkrēto nodokli. Ņemot vērā, ka transfertcenu auditu nodokļu administrācija ir tiesīga veikt piecu gadu laikā pēc normatīvajos aktos noteiktā uzņēmumu ienākuma nodokļa maksāšanas termiņa, Likumprojekts paredz nodokļu maksātājam tiesības precizēt deklarāciju saistībā ar transfertcenu korekciju, saskaņojot ar termiņu, kādā nodokļu administrācija ir tiesīga veikt nodokļu revīziju (auditu).  Par savstarpējās saskaņošanas procedūras kompetento iestādi  Sākot ar 1992.gadu, Latvijai saistošajos starptautiskajos līgumos par nodokļu dubultās uzlikšanas un nodokļu nemaksāšanas novēršanu ir noteikts pienākums veikt savstarpējās saskaņošanas procedūru, kuras ietvaros līgumslēdzēju valstu kompetentās iestādes cenšas novērst dubulto aplikšanu ar nodokļiem vai tādu nodokļu uzlikšanu, kas neatbilst attiecīgajam starptautiskajam līgumam.  Ievērojami pieaugot minēto starptautisko līgumu skaitam (pēc stāvokļa uz 2017.gada 1.janvāri – stājušās spēkā piemērošanai 59 nodokļu konvencijas), nodokļu maksātāji arvien biežāk cenšas novērst dubulto aplikšanu ar nodokļiem, izmantojot savstarpējās saskaņošanas procedūru. Savukārt, lai uzsāktu minēto procedūru, ar iesniegumu jāvēršas attiecīgās līgumslēdzējas valsts kompetentajā iestādē. Lai nodokļu maksātājiem būtu nepārprotami skaidrs, kura iestāde minēto līgumu ietvaros ir kompetenta veikt savstarpējās saskaņošanas procedūru, nepieciešams veikt grozījumu likumā, paskaidrojot, ka viens no nodokļu administrācijas pienākumiem ir atbilstoši Latvijas Republikai saistošajiem starptautiskajiem līgumiem veikt savstarpējās saskaņošanas procedūru, tai skaitā, lai novērstu nodokļu dubulto uzlikšanu vai tādu nodokļu uzlikšanu, kas ir pretrunā ar attiecīgo starptautisko līgumu. Ar minēto skaidrojumu tiek nodrošināts, ka savstarpējās saskaņošanas procedūras veikšanai minēto līgumu ietvaros Latvijas Republikas kompetentā iestāde ir VID.  **Par nodokļu revīzijas (audita) termiņu transfertcenu auditā**  VID, veicot nodokļu auditus, kuros tiek pārbaudīta transfertcena, sastopas ar situācijām, kad starptautiskie pārrobežu darījumi tiek strukturēti sarežģīti, iesaistot nemateriālo īpašumu, pārgrozot darījumu juridisko būtību u.c. Turklāt globalizācijas un digitālās ekonomikas attīstības rezultātā, starptautisko uzņēmumu grupu saimnieciskajā darbībā pēdējo gadu laikā notika pārmaiņas, virzoties no modeļa, kad specifiskas operācijas tiek veiktas kādā noteiktā valstī uz tā saucamo “matricas” funkciju vadības modeli, kad vienas operācijas dažādas funkcijas tiek veiktas dažādās valstīs, tādējādi, transfertcenu audits kļūst arvien sarežģītāks.  Ievērojot minēto, notiek apjomīga informācijas analīze, pārbaude un vērtējums, kura laikā no nodokļa maksātāja tiek pieprasīti paskaidrojumi, papildu informācija un argumenti gan par identificētā darījuma apstākļiem, gan par darījuma tirgus vērtības noteikšanai veikto salīdzināmo analīzi.  Tā kā starptautisko uzņēmumu grupas darījumos stratēģiskus lēmumus par darījumu strukturēšanu lielākoties pieņem ārvalstu saistītie uzņēmumi, nevis Latvijā reģistrētie uzņēmumi, informācijas un viedokļu apmaiņas process starp VID un nodokļu maksātāju auditā ievērojami paildzinās.  Mēdz būt situācijas, kad nodokļu maksātājs iesniedz papildu informāciju un pierādījumus, kad ir izsmeltas nodokļu audita pagarinājuma iespējas un kvalitatīvai izvērtēšanai neatliek laika, līdz ar to, ja tiek pieņemts nodokļu maksātājam nelabvēlīgs lēmums, šīs informācijas vērtēšanas pienākums pāriet uz apstrīdēšanas procesu.  Tāpat jāņem vērā tas, ka ilgtermiņa darījumos, kuru sekas rodas arī vēlāk, bet darījuma cenas noteikšanas cēloņi ir meklējami iepriekšējos 5-10 gados, lai iegūtu pierādījumus, auditējamā nodokļa periods ir paplašināms uz iepriekšējiem gadiem (pašreiz ir iespējams veikt nodokļu auditu par iepriekšējiem pieciem gadiem) un ir nepieciešams pietiekošs laiks, lai veiktu kvalitatīvu informācijas vērtējumu un pieņemtu tiesisku, pamatotu lēmumu. Ar to izskaidrojams zemāk aprakstītais citās valstīs noteiktais termiņš nodokļu administrācijai auditēt ārvalstu saistīto uzņēmumu darījumus, kā arī taksācijas periodu skaits, kādos nodokļu administrācijai ir tiesības veikt nodokļu uzrēķinu.  Piemēram, Vācijā, Beļģijā, Igaunijā, Horvātijā, Zviedrijā un Grieķijā nav noteikts audita veikšanas termiņa ierobežojums. Bieži vien šādos gadījumos audita termiņu ierobežo noilguma termiņš attiecībā uz tiesībām veikt nodokļu uzrēķinu, vai arī vispārējie tiesību principi attiecībā uz saprātīgu termiņu. Spānijā transfertcenu audits jāpabeidz 27 mēnešu laikā, turklāt šo termiņu var pagarināt, bet nokavējuma gadījumā nav tiesību piemērot soda naudu. Portugālē transfertcenu audits jāpabeidz 6 mēnešu laikā, taču šo termiņu var pagarināt līdz gadam.  Arī noilguma termiņi, kādos nodokļu administrācijai ir tiesības veikt uzrēķinu transfertcenu auditā, pārsvarā ir garāki, nekā noteikts Latvijas normatīvajos aktos. Piemēram, Austrijā transfertcenu auditu drīkst veikt 5-10 gadu laikā atkarībā no apstākļiem, Čehijā – no 3 līdz 17 gadiem, Francijā – līdz 10 gadiem, Vācijā un Luksemburgā – 10 gadu laikā nodokļu izvairīšanās gadījumā, Nīderlandē – 12 gadu laikā ārvalstu darījumos, Norvēģijā un Slovākijā – 10 gadu laikā .[[2]](#footnote-3)  Turklāt, ņemot vērā BEPS rīcības plāna ietvaros pārskatītās Transfertcenu vadlīnijas, VID turpmāk būs jāveic vēl detalizētāka auditējamā darījuma pārbaude.  Vērā ņemams arī apstāklis, ka Administratīvā procesa likumā nav noteikti strikti termiņi administratīvā akta izdošanai, ja administratīvais process uzsākts pēc iestādes iniciatīvas. Šādos gadījumos iestādes procesuālās darbības jāveic saprātīgā termiņā.  Turklāt jau šobrīd likumā nav strikti noteikts termiņš nodokļu kopīgas starpvalstu pārbaudes veikšanai.  Ņemot vērā iepriekš minēto, lai optimizētu transfertcenu audita veikšanas procesu un nodrošinātu iespēju transfertcenu auditu veikt saprātīgā laikā, tādējādi veicinot arī pamatojuma principa ievērošanu, Likumprojektā paredzēts, ka uz gadījumiem, kad nodokļu revīzijā (auditā) tiek pārbaudīta transfertcena, neattiecas likuma regulējums par audita termiņiem.  **Par nodokļu revīzijas (audita) veikšanas termiņa tiesiskā regulējuma uzlabošanu**  Lai izvairītos no atšķirīgas tiesību normu interpretācijas attiecībā uz likuma 23.panta 3.1daļā noteikto nodokļu revīzijā (auditā) neieskaitāmo laika posmu un nodokļu audita veikšanas termiņa noteikšanu, nošķirtu tiesisko regulējumu par nodokļu revīzijas (audita) neieskaitāmo laika posmu no tiesiskā regulējuma par nodokļu revīzijas (audita) termiņa pagarināšanu, kā arī nolūkā optimizēt nodokļu audita veikšanas procesu, likumprojektā ir uzlabots nodokļu revīzijas (audita) tiesiskais regulējums. |
| 3. | Projekta izstrādē iesaistītās institūcijas | Finanšu ministrija, VID. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā ietvertie grozījumi transfertcenu dokumentācijas tiesiskajā regulējumā attieksies galvenokārt uz uzņēmumiem, kuri ietilpst starptautiskajā uzņēmumu grupā un veic darījumus ar to grupā esošajiem ārvalstu uzņēmumiem.  Grozījumi nodokļu revīzijas (audita) termiņa tiesiskajā regulējumā attieksies uz nodokļu maksātājiem, kuriem VID veiks nodokļu revīziju (auditu). |
| 2. | Tiesiskā regulējuma ietekme uz tautsaimniecību un administratīvo slogu | Grozījumi transfertcenu dokumentācijas tiesiskajā regulējumā apgrūtinās starptautisko uzņēmumu grupām iespēju mākslīgi novirzīt peļņu uz valstīm, kur nodokļu slogs ir zemāks nekā Latvijā. Tāpat regulējums uzlabos VID iespēju veikt transfertcenu riska analīzi un atvieglos transfertcenu audita veikšanu. Līdz ar to Likumprojekts veicinās nodokļu nomaksu un pozitīvi ietekmēs tautsaimniecību.  Savukārt administratīvais slogs nodokļu maksātājiem būtiski nemainīsies, jo transfertcenu dokumentācija jāsagatavo jau šobrīd (turklāt jau šobrīd liela daļa nodokļu maksātāju izmanto OECD transfercenu vadlīnijās noteiktās prasības, kas tiek iestrādātas Likumprojektā). Turklāt, ņemot vērā, ka līdzīgas Likumprojektā ietvertajām transfertcenu dokumentācijas prasības jau ir ieviestas vai tiek ieviestas daudzās pasaules valstīs, vienotu standartu piemērošana visas starptautisko uzņēmumu grupas uzņēmumu uzņēmumiem atvieglos transfertcenu dokumentācijas sagatavošanu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību akti | Nepieciešams veikt grozījumus Ministru kabineta 2013.gada 3.janvāra noteikumos Nr.16 “Kārtība, kādā noslēdzama nodokļu maksātāja un nodokļu administrācijas iepriekšēja vienošanās par tirgus cenas (vērtības) noteikšanu darījumam vai darījumu veidam”, paredzot VID iespēju ierosināt uzsākt iepriekšējas vienošanās procedūru par darījuma cenas (vērtības) atbilstību tirgus cenai (vērtībai) par iepriekšējiem (pagātnes) pārskata periodiem.  Minētajiem noteikumiem jāstājas spēkā 2019.gada 1.janvārī. |
| 2. | Atbildīgā institūcija | Finanšu ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Uzziņa par likumprojekta izstrādi 2017.gada 16.martā tika publicēta Finanšu ministrijas tīmekļa vietnē sadaļā “Sabiedrības līdzdalība”.  Pirms Likumprojekta izstrādes saistībā ar nepieciešamību veikt grozījumus transfertcenu tiesiskajā regulējumā tika rīkotas publiskas konsultācijas. To ietvaros vairākas institūcijas (tajā skaitā biedrības, nodokļu konsultāciju uzņēmumi u.c.) sniedza viedokli, ka būtu jāpārskata transfertcenu dokumentācijas prasības, tās saskaņojot ar veiktajiem grozījumiem Transfertcenu vadlīnijās. |
| 2. | Sabiedrības līdzdalība projekta izstrādē | Saistībā ar publiskajām konsultācijām par nepieciešamību veikt grozījumus transfertcenu tiesiskajā regulējumā ir saņemts viedoklis no Latvijas Tirdzniecības un rūpniecības kameras, Latvijas Komercbanku asociācijas, Latvijas nodokļu konsultantu asociācijas, Ārvalstu investoru padomes, Latvijas Darba devēju konfederācijas, SIA Ernst & Young Baltic, ZAB Sorainen, KPMG Baltics SIA, PricewaterhouseCoopers SIA, AAT SIA, VAS “Latvijas dzelzceļš”, Grant Thornton Baltic SIA, Deloitte Latvia SIA. Citu sabiedrības pārstāvju iebildumi un priekšlikumi netika saņemti. |
| 3. | Sabiedrības līdzdalības rezultāti | Likumprojektā ņemti vērā vairāki šīs sadaļas 2.punktā minēto institūciju ieteikumi ieviest transfertcenu dokumentāciju globālās dokumentācijas un vietējās dokumentācijas formā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz veidot jaunas institūcijas, reorganizēt vai likvidēt esošās institūcijas.  Tāpat esošajām institūcijām netiek ne paplašinātas, ne sašaurinātas funkcijas.  Likumprojekta izpilde tiks nodrošināta esošo cilvēkresursu ietvaros. |
| 3. | Cita informācija | Nav. |

Finanšu ministre D.Reizniece-Ozola

Auziņš, 67083919

[Roberts.Auzins@fm.gov.lv](mailto:Roberts.Auzins@fm.gov.lv)

1. http://europa.eu/rapid/press-release\_MEMO-15-5175\_en.htm [↑](#footnote-ref-2)
2. The 2015 Global Transfer Pricing Guide (Deloitte). [↑](#footnote-ref-3)